**Bendradarbiavimas - tiesiausias kelias į kūrybines paieškas**

2016 m. gegužės 17 dieną pasirašyta dvišalė bendradarbiavimo sutartis tarp Kauno rajono Babtų lopšelio - darželio, atstovaujamo direktorės D. Šinkūnienės ir Raseinių r. Girkalnio darželio, atstovaujamo direktorės I. Matevičienės.

Ugdymo įstaigos įsiparegojo organizuoti bendrus renginius, ugdytinių darbų parodas, organizuoti ekskursijas po savo krašto apylinkes, dalintis gerąja pedagogine patirtimi.

Sutarties pasirašymo proga Babtų lopšelyje - darželyje ir Girkalnio, ir Babtų vaikai parodė parengtas menines programėles, žaidė sportinius žaidimus. Rima Mikalauskienė pademonstravo piešimą ant šilko Girkalnio priešmokyklinio ugdymo pedagogėms.

Taip pat Babtų priešmokyklinė grupė šoko įvairaus stiliaus šokius. Šventės metu skambanti muzika ir šokių ritmai linksmintis įtraukė visus dalyvius – netrūko plojimų, juoko, šypsenų, palaikymo šūksnių. Babtų lopšelyje - darželyje praleistas laikas buvo turiningas ir prasmingas: vaikai geriau pažino save, atskleidė savo meninius gebėjimus, silpnybes pavertė stiprybėmis.

Pakeliui į namus Girkalnio darželio ugdytiniai aplankė dešiniajame Nevėžio krante stūksantį Babtyno - Žemaitkiemio dvaro ansamblį. Dvaro šeimininkas M. Šventoraitis patraukliai ir aiškiai vaikams papasakojo dvaro istoriją, parodė didžiausią ir unikaliausią Lietuvoje senovinių motociklų ir automobilių kolekciją. Taigi bendradarbiavimas padeda ugdyti vaikų meninius gebėjimus, suteikia galimybes geriau pažinti save ir savo bendraamžius, domėtis aplinka, krašto istorija.

Girkalnio darželio logopedė Viktorija Simokaitienė